02/11/2018 | Administración LocalMunicipal
Fene
Secretaría
Regulamento do Consello municipal de deportes e da actividade física

ANUNCIO Faise público que foi elevado a definitivo, por non se presentar reclamacións o acordo plenario de data 06.09.2018, de aprobación inicial do Regulamento do Consello municipal de deportes e da actividade física. Por tratarse de disposicións normativas de carácter xeral, non procede recurso en vía administrativa, se ben poderán impugnarse directamente ante a xurisdición contencioso-administrativa. O prazo para interpoñer o recurso contencioso-administrativo é de dous meses contados dende o día seguinte ao da publicación desta disposición no Boletín Oficial da Provincia, e deberá presentarse ante a Sala do Contencioso-Administrativo do Tribunal Superior de Xustiza de Galicia, isto de conformidade co previsto no artigo 10.1. b) da Lei 29/1988, reguladora da xurisdición contencioso-administrativa. Asinado dixitalmente polo alcalde Gumersindo Pedro Galego Feal en Fene, a 26 de outubro de 2018. REGULAMENTO DO CONSELLO MUNICIPAL DE DEPORTES E DA ACTIVIDADE FÍSICA CAPÍTULO I.–DISPOSICIÓNS XERAIS A práctica deportiva e a educación física enténdense como un dereito humano fundamental inherente a todas as persoas sen ningún tipo de distinción, e son indispensables para o pleno desenvolvemento da súa personalidade tal e como se recolle na Carta Olímpica, na declaración da Organización das Nacións Unidas (1978) e está recoñecido constitucionalmente no artigo 43 da Constitución Española. O municipio posúe competencia en materia de deportes, conforme ao disposto no artigo 25.2 m, da Lei 7/1985, de 2 de abril, reguladora das Bases do Rexime Local, e artigo 8 da Lei 3/2012, do 2 de abril, do deporte de Galicia. O Concello de Fene, ten unhas infraestruturas deportivas, con instalacións, asociacións e entidades deportivas, que aglutinan o deporte local nos seus máis diversos aspectos (deportes para todos, asociacionismo deportivo, etc.), que é necesario articular, coordinar e fomentar nas suas diferentes vertentes, motivo polo que se considera preciso crear unha canle de participación cidadá mediante a creación dun Consello Municipal de Deportes e da Actividade Física como órgano consultivo, informativo e de asesoramento do Concello, e fundamentalmente da Concellería de Deportes, en temas de carácter deportivo, para promover, desenvolver e coordinar a actividade deportiva de Fene. En aplicación do disposto nos artigos 70 bis da Lei 7/1985, do 2 de abril, reguladora das bases do réxime local, e 119, 130 e 131 do Real decreto 2568/1986, do 28 de novembro, polo que se aproba o Regulamento de organización, funcionamento e réxime xurídico das entidades locais, concíbese como un órgano de participación de cidadanía vinculado á concellaría que en cada momento ostente a delegación de deportes. Un espazo para articular a representatividade dos cidadáns, propiciar o debate e a comunicación, e mediante o cal, os distintos colectivos sociais relacionados coa actividade física e o deporte do Concello de Fene poidan dispor dun foro adecuado para a formulación das súas propostas, iniciativas, problemáticas, inquedanzas e necesidades, así como axuntar esforzos para rentabilizar o traballo realizado na busca de obxectivos comúns. A democracia participativa e democracia representativa son complementarias. A lexitimidade da representación popular reforzase coa participación da cidadanía na toma de decisións. A participación convertese así nun instrumento para a resolución dos problemas que plantea o exercicio do goberno, facilita a toma de decisións, favorece o consenso e evita conflitos, potenciando a eficacia na xestión municipal do deporte e actividade física. O Consello será un instrumento de cooperación e coordinación capaz de aglutinar os intereses dos cidadáns e a administración, para potenciar a promoción do deporte e a actividade física do concello. A súa necesidade xustifícase nos seguintes motivos: – Por ser un órgano de ámbito municipal para a participación democrática, información, asesoramento e consulta. – Pola importancia que ten o deporte na vida das persoas. – Pola vontade dos axentes deportivos de participar no deporte que ten lugar no concello. – Para conseguir facer visible e dar resposta ás demandas, problemas e necesidades que afectan aos diferentes actores deportivos do Concello de Fene. – Por ser un órgano de participación e un instrumento de cooperación e coordinación capaz de aglutinar os intereses dos cidadáns e da administración. CAPÍTULO II.–COMPETENCIAS Artigo 1.–Obxectivos. Consonte co seu obxecto correspóndelle, entre outros, a satisfacción dos seguintes fins: 1. Fomentar a participación directa na xestión da área de actuación deportiva municipal das persoas e das entidades afectadas ou interesadas, establecendo a este efecto os mecanismos necesarios de información, consulta, estímulo, elaboración de propostas e informes, e seguimento das actividades municipais. O Consello debe ser un espazo de colaboración e acción común en beneficio da xestión do deporte do concello, dos deportistas e dos cidadáns.2. Planificar unha estratexia integradora que permita a articulación das actividades programadas polo Servizo Municipal de Deportes e as asociacións vinculadas a este sector de actividade, para promover a mellora da calidade da práctica deportiva e a actividade física en Fene.3. Ser un instrumento para a resolución dos problemas que plantea o exercicio do goberno, facilitar a toma de decisións, favorecer o consenso e evitar conflitos, potenciando a eficiencia na xestión municipal e incrementando así o benestar social e a calidade de vida da cidadanía.4. Dar representatividade ao asociacionismo deportivo, creando un marco importante na relación entre as distintas sociedades e a área de deportes do concello, compartindo a complexidade da toma de decisións por parte da administración.5. Colaborar co Concello nas actuacións e decisións en relación co desenvolvemento do deporte e a actividade física, co fin de: * Dar facilidades coa participación cidadán á xestión do deporte municipal, levando contidos e dando utilidade ao asociacionismo deportivo. * Analizar a realidade deportiva do concello, aportando unha visión globalizada. * Captar as necesidades e demandas do axentes na práctica deportiva no concello, e desta maneira poder reflexionar conxuntamente sobre as mellores propostas para atender ditas necesidades.6. Crear, reafirmar e manter o prestixio da imaxe do deporte no Concello de Fene, utilizando para iso todos os medios ao seu alcance, creando e desenvolvendo programas de mellora da calidade e elaborando programas de difusión.7. Potenciar a promoción deportiva e o desenvolvemento da actividade física entre todas as capas da poboación, con especial atención ao deporte de base.8. Recoller as iniciativas do asociacionismo deportivo local.9. Incentivar e levar a cabo proxectos deportivos que favorezan a participación cidadá, a inclusión e a cohesión social.10. Potenciar os aspectos lúdicos e recreativos das actividades deportivas, creando hábitos de vida saudables. Artigo 2.–Funcións.2.1.–En atención ao seu carácter esencialmente participativo, a actuación do Consello Municipal de Deportes e da Actividade Física referirase ás seguintes cuestións: 1) Participación no deseño e elaboración de programas de actividades de competencia municipal a través do Servizo Municipal de Deportes.2) Manter unha corrente de información, estudo e deliberación en relación coas iniciativas municipais para fomentar e promocionar a actividade física e a práctica deportiva. A estes efectos, consideraranse os principais ámbitos de intervención: – Deporte popular. – Deporte escolar. – Escolas deportivas. – Deporte federado. – Deporte adaptado. – Deporte para a saúde. – Actividades físicas e deportivas e lecer.3) Promover e fomentar o asociacionismo e a colaboración e coordinación entre as diferentes entidades e sectores, xa sexan públicos ou privados, da comunidade deportiva de Fene.4) Coordinación entre as distintas asociacións deportivas e institucións para aqueles programas e actividades de ámbito municipal que involucren aos diversos clubs, institucións ou persoas con intereses deportivos comúns.5) Análise e estudo relacionado coa busca de novas actividades deportivas e aplicación e uso de novas tecnoloxías en ditas actividades.6) Emitir ditames sobre os asuntos que, con carácter facultativo, lle sexan solicitados pola concellaría responsable de deportes.7) Debater e impulsar accións concretas orientadas á mellora e ao desenvolvemento da vida deportiva do Concello de Fene, como: – Comunicar e informar periodicamente dos seus traballos ao conxunto da comunidade deportiva, podéndose realizar sesións informativas ampliadas, dirixidas a colectivos interesados en temas específicos co fin de recoller opinións que poidan ser de interese. – Realizar consultas e emitir informes sobre cuestións xerais da política deportiva no concello, especialmente naqueles casos que lle sexan encomendados pola concellaría de deportes. – Estudar as necesidades cidadáns en materia deportiva e colaborar na planificación das solucións correspondentes. – Colaborar na aplicación das directrices municipais establecidas para a xestión das instalacións e equipamentos deportivos. – Promover e impulsar medidas para unha práctica deportiva saudable, de educación das boas prácticas, de prevención, control e represión de sustancias e métodos non regulamentarios e prohibidos. – Realizar propostas de organización de actividades deportivas e participar nas que se realicen no concello. – Garantir que existan as condicións para que os conflitos se expresen, se debatan e se chegue a acordos.2.2.–Os estudos, informes, ditames e resolucións emitidos polo Concello non terán carácter vinculante. Os límites márcaos o que é, un consello consultivo. CATÍTULO III.–ORGANIZACIÓN Artigo 3.–Composición. O Consello Municipal de Deportes estará integrado por persoas relacionadas co mundo do deporte e a actividade física, valorando a súa representatividade. O órgano de goberno do Consello será a súa Asemblea Xeral, que disporá dos seguintes membros: – O/a presidente/a. – O/a secretario/a. – Os/as vogais. Artigo 4.–A presidencia. A presidencia do Consello corresponde á persoa que ostente a alcaldía ou membro da Corporación en quen delegue. Terá como atribucións propias as seguintes: – Corresponde á presidencia presidir, convocar, dirixir, moderar o desenvolvemento das xuntanzas e levantar as sesións do Consello. – Establecer a orde do día das xuntanzas. Artigo 5.–A Secretaría. A Secretaría do Consello será ostentada polo funcionario ou funcionaria que ocupe o posto de Técnica ou Técnico municipal do servizo de deportes, sen prexuízo de que, na súa ausencia, poida ser calquera outra persoa do funcionariado do Concello designada pola Alcaldía. Terá como atribucións propias as seguintes: – Enviar as citacións aos compoñentes do Consello, coa orde do día. – Redactar as actas das sesións. – Enviar copia de cada unha das actas a cada membro do Consello. – Facilitar aos membros do Consello a información e asistencia técnica necesaria para o mellor desenvolvemento das súas funcións. – Confeccionar a memoria anual de actividades do Consello, así como dos estudos ou calquera outro traballo documental proposto. – Todas aquelas funcións que o presidente lle encomende. Artigo 6.–As vogalías. As vogalías serán designadas mediante o correspondente acordo polas asociacións, entidades ou institucións ás que representen, de conformidade cos seus Estatutos ou normativa pola que se rexan, sendo os seguintes: – A persoa que ostente a concellería delegada de Deportes que, en todo caso, poderá exercer a presidencia do Consello no caso de delegación da alcaldía. – Un ou unha representante de cada Asociación con actividades deportivas inscrita no Rexistro Municipal de Asociacións do Concello de Fene. – Un ou unha representante de cada Asociación de Nais e Pais de alumnos do Concello de Fene (no caso de que non se atopen inscritas no Rexistro Municipal de Asociacións do Concello de Fene) – Un ou unha representante (docente) de cada centro escolar do concello. Terán como atribucións propias as seguintes: – Asistir e participar nas sesións do Consello, facendo chegar as propostas para incluílas, se procede, na orde do día da sesión. – Respectar e cumprir os acordos adoptados. – Informar ao sector que representan dos traballos, disposicións e acordos do Consello, así como transmitir a este as opinións e propostas do seu sector. Artigo 7.–Substitución, mandato e cesamento.7.1. Todas as organizacións e institucións representadas designarán as persoas encargadas de suplir aos seus representantes no caso de inasistencia, por escrito, e con antelación ao inicio das sesións.7.2. As persoas membros da mesa cesarán cando se produza algunha das seguintes causas: a) Incapacidade permanente ou falecemento. b) Incorrer en penas que as inhabiliten para o exercicio de funcións ou cargos públicos. c) Renuncia. d) Por proposta da entidade que as designou. e) Cando deixen de concorrer os requisitos que determinaron a súa designación. f) No suposto de renovación da corporación local, para o suposto dos membros designados polo concello. CAPÍTULO IV.–FUNCIONAMENTO Artigo 8.–Sesións. O Consello Municipal de Deportes e da Actividade Física reunirase como mínimo unha vez cada tres meses en sesión ordinaria, en dependencias propias do Concello; e con carácter extraordinario, a iniciativa da presidencia ou sempre que o soliciten polo menos un terzo dos conselleiros, para tratar asuntos urxentes. A convocatoria das sesións ordinarias, coa orde do día, farase, polo menos, con dez días de antelación. Nos casos de convocatoria extraordinaria, farase co maior anticipación posible, e a orde do día terá unicamente os puntos que a motivaron. O Consello poderá invitar ás súas xuntanzas a persoas que pola súa competencia poidan informar, asesorar ou axudar en cuestións ou materias de interese, e cuxa presencia se estime convinte pola presidencia ou a proposta dun tercio dos seus membros, debido ao coñecemento nos temas a tratar. Estas persoas terán voz pero non voto. Artigo 9.–Comisións de traballo. No Consello poderanse establecer comisións de traballo para o estudo de cuestións concretas. Os resultados someteranse a debate na Asemblea do Consello. Ás comisións poderán asistir persoas interesadas nos temas a tratar, cando os membros das mesmas o consideren oportuno. Artigo 10.–Acordos. Os acordos do Consello adoptarán a forma de propostas, informes, ditames e calquera outra forma de carácter similar. En todo caso, non terán carácter administrativo, senón informativo. Artigo 11.-Normativa supletoria de funcionamento. Para todo o non previsto neste Regulamento, o réxime de funcionamento, convocatorias, sesións e actas rexerase polo previsto na Lei 40/2015, do 1 de outubro, de réxime xurídico do sector público. Disposición adicional primeira En todo o non previsto por este regulamento, o Consello Municipal de Deportes e da Actividade Física rexerase polo disposto nas normas legais e regulamentarias en vigor, nomeadamente as seguintes: – Lei 7/1985, do 2 de abril, reguladora das bases do réxime local (LBRL). – Lei 3/2012, do 2 de abril, do deporte de Galicia. – Lei 5/1997, do 22 de xullo, de administración local de Galicia. – Regulamento orgánico do Concello de Fene (BOP Coruña n.º 156, do 08.07.2008). – Real decreto 2568/1986, do 28 de novembro, polo que se aproba o Regulamento de organización, funcionamento e réxime xurídico das entidades locais (ROF). – Lei 40/2015, do 1 de outubro, de réxime xurídico do sector público. Disposición derrogatoria Quedan derrogadas calquera normas municipais relativas aos consellos deportivos municipais e as que se opoñan ao disposto neste regulamento, en particular o Regulamento do Consello Deportivo Municipal, cuxa creación e Estatutos foron aprobados polo Pleno do Concello de Fene, en sesión ordinaria, celebrada o 04.03.1985. Disposición derradeira Este regulamento entrará en vigor despois de transcorrer o prazo a que se refire o artigo 70.2, en relación co 65, ambos os dous da Lei 7/1985, do 2 de abril, reguladora das bases do réxime local, contado a partir da publicación íntegra do seu texto no Boletín Oficial da Provincia (BOP).